Wat jy op die oomblik doen mag dalk onbelangrik lyk, maar dit kan jou vir iets wat God deur jou in die toekoms wil doen, voorberei. Die Bybel sê, 'Dit is mos God wat julle gewillig maak om te doen waarvan Hy hou, en Hy gee julle ook die vermoë om dit te kán doen!' (Filippense 2:13 NLV). Toe Daniel Webster as prokureur begin praktiseer het, het hy 'n saak teen 'n fooi van slegs twintig dollar aanvaar. Die saak het egter baie ingewikkeld uitgedraai en in voorbereiding daarvan moes hy na Boston toe reis, wat hom meer as twintig dollar uit die sak gejaag het. Hy was egter vasbeslote om sy werk deeglik te doen en die saak te wen, wat hy toe ook reggekry het. Jare later het 'n besigheid hom op kort kennisgewing genader en hom gevra om 'n saak te aanvaar waarvoor hulle bereid was om hom die grootste fooi wat hy nog ooit ontvang het, te betaal. Toe hy die saak bestudeer, het hy agtergekom dat dit amper identies is aan die saak wat hy twintig jaar tevore nagevors en gewen het; en waarvoor hy net twintig dollar ontvang het. Hy het die saak aanvaar en net soos tevore was die uitspraak ten gunste van sy kliënt. Wanneer jy slegs dit waarvoor jy lus is of dit wat jy geniet, doen, kan jy verhoudings miskyk en ervarings onderwaardeer wat noodsaaklik vir jou toekoms is. Jou bestemming in die lewe bestaan uit oomblikke, ervarings en ontmoetings wat op die oog af betekenloos lyk. Jou vandag is verbind aan jou môre, put dus die meeste uit elke geleentheid en verhouding wat oor jou pad kom. 'Doen met toewyding alles wat jou hand vind om te doen...'